En stjerne på en T-shirt har sendt det københavnske modefirma Wood Wood ud i en voldsom debat i USA.

Kritikere mener, at den sekskantede stjerne ligner Davidsstjernen og vækker minder om de gule symboler, jøder blev tvunget til at bære under Anden Verdenskrig.



Da T-shirten i sidste uge blev sat til salg på tøjkæden Urban Outfitters’ hjemmeside, kom der straks stærke reaktioner fra en række jødiske organisationer. Anti-Defamation League kalder i et åbent brev til Urban Outfitters T-shirten for »et lavpunkt«.



»Vi finder denne brug af stjernen ekstremt smagløs og stødende, og vi er rystede over, at jeres selskab har den slags til salg«.



Reference til indianere

Historien om den danske T-shirt har de seneste dage bredt sig via nettet og er blevet taget op af bl.a. Huffington Post, Time, Philadelphia Inquirer, Fox News, Fashionista og netmedier i Canada og Israel.



På Huffington Post havde artiklen tirsdag fået 641 kommentarer fra læsere, og det er ikke alle, der deler opfattelsen af, at der er tale om en jødestjerne. Stjernen på brystet er f.eks. ikke gul, men i to grå nuancer, og den ser ud, som om den er flettet.



Hos Wood Wood i København har man fulgt debatten med forundring.



»Designet stammer fra vores forår/sommer-kollektion 2012, som har en del referencer til indianere, og selve symbolet på T-shirten er ikke en Davidsstjerne. Det kunne vi ikke finde på. Det er bare et forsøg på at lave en anderledes stjerne«, forklarer Karl-Oskar Olsen, medstifter af Wood Wood.

T-shirt uden stjerne



Wood Wood er de seneste dage blevet kontaktet af flere amerikanske medier og jødiske organisationer.



De har alle fået danskernes version af sagen, der rummer en væsentlig detalje mere:

T-shirten, som bliver diskuteret, findes nemlig ikke. Den er aldrig blevet produceret.